Buddinge Kirke
Buddinge Kirke er en sognekirke, der ligger lige nord for midten af det gamle Buddinge.
Der er ingen kirkegård ved kirken, som i stedet indgår som en integreret del af Gladsaxe Rådhuspark. Denne omgiver kirken mod nord, syd og øst, mens Buddingevej, hvorfra der er indkørsel til kirken, ligger umiddelbart mod vest.
Den modernistiske kirke i rødbrune teglsten er opført efter tegning af arkitekterne Ib Rasmussen (1931-2017) og Jørgen Rasmussen (født 1931). Kirken er opført som to parallelle længer, den nordre med kirkesal og den søndre med menighedslokaler, som mod vest er forbundet med en foyer, hvor der også er klokketårn. Mellem de to længer er der anlagt en gård, som munder ud i det omgivende parkanlæg og giver adgang til kirken fra øst og medvirker til at give kirken sit rolige, homogene udtryk. Selve kirkerummet stod færdigt i 1967, mens de andre dele løbende er bygget til, så kirken først fik sin endelige udformning i 1982.
Indvendigt præges kirken af byggematerialets varme farver, hvilket komplementeres af det mod syd skrånende tag, som er lavet af lakeret træ med en varm glød. Mod syd bevirker de store vinduespartier, at kirkerummet åbner sig ud mod gården.
Størstedelen af kirkens inventar stammer fra opførelsen, men der er også enkelte senere tilføjelser.
Alterbordet er muret i samme, mørkebrune teglsten som gulvet, og det samme gælder prædikestolen og døbefonten, der alle stammer fra indvielsen og er konstrueret efter tegning af Ib Rasmussen.
Ib Rasmussen står også bag meget af det øvrige inventar, herunder bænkene, knæfaldet og orgelpulpituret, der med deres valg af materiale, lakeret træ med varm glød, komplimenterer loftskonstruktionen.
Mod vest hænger et abstrakt krucifiks i metal, som er skabt af billedhuggeren Robert Jacobsen i 1971.
Over alteret i øst og stræbende mod nord hænger en udsmykning af keramikeren Tue Poulsen (født 1939) fra 1993, som forestiller en Jakobsstige, kendt fra Det Gamle Testamente, og en jordbue, som mødes ved det hvide kors ret over alteret.